Klag oor h-woord teen Etzebeth dalk na hofEben Etzebeth. Die Menseregtekommissie (MRK) berei voor om ŉ klag van haatspraak teen die Springbok Eben Etzebeth oor sy beweerde gebruik van die h-woord by die gelykheidshof in te dien. Die klag hou verband met ŉ beweerde bakleiery buite ŉ kroeg in Langebaan aan die Weskus einde verlede maand. ŉ Man beweer hy is deur ŉ groep mans aangerand en rassistiese aanmerkings toegesnou. Daar word beweer die woord “h*tn*tte” is gebruik. ŉ Video met kru taalgebruik is ook op sosiale media gedeel. Chris Nissen, ŉ kommissaris van die MRK, het Maandag gesê die saak gaan waarskynlik na die MRK se nasionale kantoor oorgeplaas word, waar die regsondersteuningseenheid dit verder gaan hanteer. Daar is verlede week op ŉ vergadering van kommissarisse ook besluit om die saak na die gelykheidshof te eskaleer. Volgens Nissen glo die MRK in mediasie – en is dít gewoonlik die eerste opsie in ŉ geskil. “Die kommissarisse het egter gevoel die saak het so ŉ hoë profiel dat dit liefs in die hof uitgestryk moet word.” Nissen het gesê dit is ook belangrik dat die persoon teen wie die haatspraakklag aanhangig gemaak word, die geleentheid moet kry om sy kant van die saak behoorlik te stel. “Ons moet kyk na al die kante van die saak en daarom is dit belangrik dat die hof ŉ beslissing maak.” Hy het gesê die MRK ontvang heelwat klagtes oor die gebruik van die h-woord en dat die gebruik daarvan, soos die k-woord, stopgesit moet word. Nissen het gesê die klag word nou voorberei en gaan hopelik binne die volgende paar dae al by die hof ingedien word. Etzebeth het vroeër ontken dat hy enigiemand aangerand of rassistiese aanmerkings toegesnou het tydens die voorval. Hy het onder meer op sy Facebook-blad op die bewerings gereageer. “Dit is heeltemal onwaar en ongegrond om te beweer dat ek iemand in Langebaan fisies of rassisties mishandel het, soos op sosiale media berig word. Verskeie getuies kan dit bevestig,” het Etzebeth gesê. “Ek is en sal altyd daarna streef om ’n ware ambassadeur te wees vir hierdie pragtige reënboognasie en die sport wat ek liefhet.” Hy het ook met die kommissie vergader voordat hy saam met die Springbokspan na Japan vir die Wêreldbekertoernooi vertrek het. ŉ Klag van aanranding is ná die voorval ook teen Etzebeth aanhangig gemaak.